Drøfting

Drøfting / oppsummering PROBLEMSTILLING

Hvilke merverdier vil bruk av wiki i undervisning kunne gi?
I drøftingsdelen vil vi se nærmere på fordeler og ulemper ved å jobbe med wiki i skolen.

Noe av det første av det vi opplevde i klasserommet, var at elevene virket svært motiverte til å ta i bruk wiki. Vi tror at den relativt knappe informasjonsmengden i startfasen gjorde sitt til at mange av elevene ble nysgjerrige og motiverte til å komme i gang. Lav brukerterskel gjør også sitt til at motivasjonen økte for de fleste. Motivasjon er en viktig suksessfaktor og vi kan vel si at motivasjonen ble opprettholdt i stor grad gjennom prosjektet. Unntaket var da skolens datanett brøt sammen. Dette satte motivasjonen til elevene på prøve, men heldigvis klarte skolens it-ansvarlige tekniker å løse dette innen rimelig kort tid.

Elevene ble også bevisstgjort i forhold til kildekritikk. Noen elever syntes det ble vanskelig å bruke flere kilder og egne ord i forbindelse med sine bidrag. Andre elever løste dette på en utmerket måte. Dette viser at elevens forutsetninger er med på å avgjøre graden av motivasjon.

For å konkludere i forhold til motivasjon, kan man si at de fysiske rammefaktorene er vel så viktig som elevenes indre motivasjon.

En annen utfordring som gjør seg gjeldende i sammenheng med kildekritikk, er lærerens behov for kontroll. Vi lærere er ofte vant til å ha en viss kontroll med hva elevene produserer. Det er tidkrevende å kontrollere elevenes arbeider i forhold til kvalitet. Enkelte elever vil alltid utnytte muligheten til å plagiere andre, og vi lærere har liten tid til å etterprøve dette. I tillegg mangler vi egnede verktøy til dette. Vi driver kontinuerlig med at elevene skal oppgi sine kilder i skriftlige besvarelser. Mange liker å bruke Wikipedia som eneste kilde, men elevene fikk seg en liten støkk denne uka, da grunnleggeren av Wikipedia, Jimmy Wales offentlig gikk ut med å advare blant annet utdanningsinstitusjoner mot å bruke Wikipedia som en troverdig kilde. ( http://www.abcnyheter.no/node/66155)

I tillegg til de fire grunnleggende ferdighetene lesing, skriving, regning og det å kunne uttrykke seg muntlig ble det i Kunnskapsløftet innført en femte grunnleggende ferdighet; å kunne bruke digitale verktøy. Bruk av wiki i undervisningen vil selvfølgelig berøre flere av de punktene, men i denne sammenheng er det mest naturlig å nevne den femte grunnleggende ferdighet. Elevene har fått trening i å bruke pc-er til både tekstproduksjon, informasjonsinnhenting og publisering.

Sammensatte tekster og det utvidete tekstbegrep er et prioritert område i K06. Bruk av wiki er i så måte et blinkskudd. Wikispaces innbyr til integrering av både tekst, lyd, bilde og video. Selv om eksamensformen i norsk i grunnskolen er ny av året, utelukker det ikke prosessorientert skriving i undervisningen. Pos har fortsatt stor nytteverdi og tekstproduksjon i en wiki åpner for respons til elevene på en rekke alternative måter. Dette kan skje via hjelpefunksjoner i wikien og andre teknologiske verktøy, som for eksempel msn. En ulempe med responsfasen i vårt prosjekt var at responsen ble noe tilfeldig. Den ble ikke satt i system. Likevel må det sies at elevene ble bedt spesifikt om å redigere andres bidrag.

En av de store fordelene vi kan trekke ut av prosjektet er at det å lage en wiki er en utmerket måte å repetere tidligere gjennomgått fagstoff. For vår del ble dette gjort med tanke på eksamen. Det synes også som om elevene vil kunne tilegne seg en bredere forståelse for sammenhengen mellom emner innen et fag, eller på tvers av fag. Et eksempel på det er at elevene ble oppfordret til å opprette både interne og eksterne koblinger mellom beslektede emner. Faren er likevel at elevene kun konsentrerer seg om egenproduserte artikler og derfor ikke får faglig bredde, som er et mål.

En wiki er i prinsippet åpen for alle, og vil da påvirke elevens mottakerbevissthet, vanligvis er det læreren som er den reelle mottakeren, mens her er i teorien hele verden mottakere. Mange elever kan bli mer skjerpet og fokusert i så måte.

Ett forhold som ofte blir kritisert i forhold til wikier er faren for sabotasje. Vandaler kan slette sider, og spre desinformasjon. Man kan selvfølgelig alltid rette opp slike handlinger. Likevel er det en tidkrevende prosess. Vi løste problemet ved at kun inviterte brukere kunne legge til og redigere innhold. Wikispaces har i tillegg en funksjon som gjør at en kan ta backup av hele ”spacet”.

Som referert i teoridelen la vi mer vekt på sosiokulturelle læringsteorier enn behaviorisme og konstruktivisme/kognitivisme i vårt arbeid med wiki. Det samarbeidende menneske er beskrevet i detalj i læreplanens generelle del (http://www.utdanningsdirektoratet.no/upload/larerplaner/generell_del/bokmal.pdf ), og hele Kunnskapsløftets fagspesifikke del er også gjennomsyret av læringssyn som vektlegger samarbeid. Det er ingen tvil om at en wiki er et samarbeidsprosjekt og at hele klassen i dette tilfellet står ansvarlig for produktet.

En fellesskapsfølelse innenfor gruppa anses som viktig både for sosial og faglig utvikling. Det at elevene står sammen om et produkt innbærer at alle vil få eiendomsforhold til produktet, og sannsynlig være med på å øke motivasjonen til å ta ansvar både til å produsere og redigere.

Som oppsummering av prosjektet sett i lys av den didaktiske relasjonsmodellen og MAKVISE ser vi at prinsippene i modellene meget vel kan forsvares. Begge disse analyseverktøyene for metodisk undervisning er hensiktmessige for å vurdere kvaliteten av wikiprosjektet. Vi går ikke inn på de enkelte faktorene i analyseverktøyene i oppsummeringa, for dette er beskrevet i detalj under beskrivelsen av gjennomføringa av prosjektet.

Alt i alt kan vi si at wiki i skolen gir merverdi på flere plan dersom nevnte forutsetninger er til stede. Uansett er det vel slik at èn måte å lære på, som dette tross alt er, ikke er løsningen på alt. Elevene har ulike forutsetninger for å lære, og de har dermed ulike læringsstiler. Dette krever at vi som lærere legger opp til variert undervisning. Så vi mener at sammen med andre typer undervisning vil wiki absolutt være med på å kunne gi større muligheter for å nå de mål som vi har satt i utgangspunktet.

